उदयपुर। जिले के ओगणा कस्बे में बिजली के खंभे से चिपक कर तीन बालकों की मौत के मामले में पुलिस की मौका रिपोर्ट के आधार पर अदालत ने अजमेर विद्युत वितरण निगम को दोषी माना है। अदालत ने निगम प्रबंधन को तीनों बालकों की क्षति पूर्ति के एवज में 4 लाख 50 हजार रुपए व 6 प्रतिशत ब्याज देने के आदेश दिए। प्रत्येक बालक के परिजन को 1 लाख 50 हजार रुपए तथा छह फीसदी ब्याज दिलाया गया।
14 जुलाई 2011 को ओगणा कस्बे में सड़क के किनारे लगे बिजली के खंभे के सपोर्ट वायर में करंट आ गया था। अचानक बारिश आ जाने पर खंभे के पास खेल रहे बालक जालू खराड़ी (10) पुत्र नाना लाल, करण खराड़ी (11) पुत्र कन्हैया लाल और नंदू खराड़ी (12) पुत्र लाडूरा की करंट से चिपक कर मृत्यु हो गई। हादसे में मरने वाले बालकों के परिजनों ने क्षतिपूर्ति का दावा अधिवक्ता पराग अग्रवाल के माध्यम से दर्ज कराया।
अदालत में अजमेर विद्युत वितरण निगम प्रबंधन ने अपनी जिम्मेदारी से बचने के लिए तर्क दिया कि बालकों की मौत उनकी ही लापरवाही से हुई। बालकों ने बिजली के खंभे के पास अनधिकृत रूप से प्रवेश किया था। वादी पक्ष ने अदालत में पुलिस जांच की रिपोर्ट पेश की जिसमें मौके पर खंभे पर लगा इंसुलेटर व हुक टूटा हुआ पाया गया था।
hin_Deva hin_Deva hin_Deva